ગુજરાતી સમાચાર: મિડ-કેપ શેરોની આક્રમક ખરીદી કરવાનો યોગ્ય સમય | News 528 - Share Bazaar | I Am Gujarat
Gujarati News Share Market મિડ-કેપ શેરોની આક્રમક ખરીદી કરવાનો યોગ્ય સમય
Updated: Nov 10, 2019 12:30 pm IST
71969810
અમેરિકા અને ચીન વચ્ચે ટ્રેડ વોરના ઉકેલ માટે વાટાઘાટમાં પ્રગતિ થઈ રહી છે ત્યારે બંને દેશો એકબીજાની ચીજો પર દંડાત્મક ટેરિફને ઘટાડવા માટે સંમત થયા છે અને પતાવટ આડેના સંભવિત અવરોધો દૂર કરી રહ્યા છે. જો ખરેખર ટેરિફ પાછા ખેંચવાનો નિર્ણય લેવાઈ જાય તો તેનાથી વૈશ્વિક રિસ્ક રેલી ઉદ્‌ભવશે અને વિશ્વનાં ઇક્વિટી માર્કેટ્સ વધશે. મોટા ભાગનાં વૈશ્વિક બજારો સારો દેખાવ કરી રહ્યાં છે ત્યારે ભારતનો દેખાવ પણ સારો થવા માંડ્યો છે.
સેન્સેક્સે નવી ટોચ બનાવી દીધી છે અને નિફ્ટી પણ ટૂંક સમયમાં નવી ઊંચી સપાટી બનાવે તેવી સંભાવના નજરે પડે છે. ટૂંકા ગાળા માટે ભારતનું અર્થતંત્ર ઓઇલ અને ચોમાસાની સ્થિતિને આધારે નક્કી થાય છે. ઓઇલ પ્રમાણમાં રેન્જ બાઉન્ડ રહ્યું છે અને ભારત માટે તે સારું છે. આ વર્ષે ચોમાસુ ઘણું સારું રહ્યું છે.
આમ, નજીકના ગાળામાં મેક્રો લેવલ પર કોઈ નકારાત્મક ઘટનાની સંભાવના નથી. આવા, સાનુકૂળ વાતાવરણમાં વૃદ્ધિનો પ્રારંભ થઈ શકે છે. તમે, ભારતની જીડીપીમાં વૃદ્ધિનો પ્રારંભ થવાની આશા રાખી શકો છો. કૃષિ કામદારોના વેતનમાં વૃદ્ધિ શરૂ થશે. આ ઉપરાંત માગ પર દબાણનો આંક ગ્રાહક ફુગાવો (અન્ન અને ઈંધણને બાદ કરતાં) સપ્ટેમ્બરમાં વધવા માંડ્યો છે. બીજા ત્રિમાસિક સમયગાળામાં બોક્સ ઓફિસના આંકને માગના માપદંડ તરીકે જોઈએ તો કન્ઝમ્પ્શન માંગે તળિયું બનાવી દીધું હોય તેમ લાગે છે.
લિક્વિડિટી સરપ્લસમાં ચાલી રહી છે અને ઓક્ટોબર મહિનામાં વધીને 1.9 લાખ કરોડ હતી. લિક્વિડિટની સાનુકૂળ સ્થિતિને કારણે તેનું ટ્રાન્સમિશન સારી રીતે થઈ શકશે. નીચા વ્યાજદરને કારણે કંપનીઓ, ખાસ કરીને મધ્યમ અને નાના કદની કંપનીઓની મદદ મળશે.
માર્ચ 2015થી ઓગસ્ટ 2018 દરમિયાન, મિડ-કેપ્સે લાર્જ-કેપ્સ શેરોની સરખામણીમાં ઘણો સારો દેખાવ કર્યો હતો. જોકે, છેલ્લા 12 મહિના દરમિયાન પ્રાઇસ અને અર્નિંગ્સ વચ્ચેનો મોટો તફાવત ઉલ્ટો થઈ રહ્યો છે, જેમાં હવે અર્નિંગની અપેક્ષાને અનુરૂપ પ્રાઇસ આવી ગઈ છે. મિડ-કેપ વેલ્યુએશન ઘણાં ઘટી ચૂક્યાં છે અને નાણાકીય વર્ષ 2013-'14 પહેલાંના લેવલની નજીક આવી ગયા છે. પીઇ મેટ્રિકમાં લાર્જ-કેપની સામે મિડ-કેપ ડિસ્કાઉન્ટ હવે સાત વર્ષની ઊંચી સપાટીએ છે. પીબી મેટ્રિકમાં લાર્જ-કેપની સામે મિડ-કેપ ડિસ્કાઉન્ટ હવે 10 વર્ષની સરેરાશ (લાર્જ-કેપમાં 20 ટકા ડિસ્કાઉન્ટ) પર છે.
સંસ્થાકીય રોકાણકારો (એફઆઇઆઇ અને ડીઆઇઆઇ) પાસે મિડ-કેપ શેરો ઉમેરવાનો અવકાશ છે. ભારતીય શેરોની સંસ્થાકીય માલિકી તેના શિખર પર છે, જ્યારે સંસ્થાકીય રોકાણકારોના પોર્ટફોલિયોમાં મિડ-કેપ શેરોની માલિકી 2011-'12માં 20 ટકાની ટોચેથી ઘટીને 14 ટકાએ આવી ગઈ છે. અનેક પ્રતિષ્ઠિત બજાર નિષ્ણાતોએ ક્વોલિટી શેરોમાં ફુગ્ગો ફૂટવાની ચેતવણી આપી છે. મેં પણ અગાઉ આ કોલમમાં આ અંગે લખ્યું હતું.
કંપનીની આવક અને નફો એક અંકમાં વધતો હોય અને તેનું વેલ્યુએશન ઊંચું મૂકવામાં આવતું હોય તો તે સ્થિર અને સલામત છે એવી ધારણા ખોટી છે અને આવા શેર ખરીદવામાં જોખમ છે. આ પ્રકારના શેરોમાં રોકાણ ઘટાડો અને તમારા પોર્ટફોલિયોમાં સારી ક્વોલિટીના મિડ અને સ્મોલ-કેપ શેરો ઉમેરો. આગામી છ મહિના સુધી ક્રમશ: મિડ અને સ્મોલ-કેપ શેરો ખરીદતા રહો અને તેને આગામી ત્રણથી ચાર વર્ષ માટે જાળવી રાખો. હાલમાં આવા અનેક શેરો છે જે ત્રણ-ચાર વર્ષમાં બમણા થઈ શકે છે.